30.5.2023
MT
Il-Ġurnal Uffiċjali tal-Unjoni Ewropea
C 188/3
17. iqis li huwa meħtieġ li tiġi introdotta firxa ta’ politiki dwar iż-żoni rurali sabiex tiġi indirizzata d-depopolazzjoni li tikkawża telfien tat-talent, u speċjalment għall-aktar żoni milquta mit-tibdil fil-klima u żoni b’ostakli naturali jew demografiċi severi u permanenti, bħar-reġjuni ultraperiferiċi, il-gżejjer u reġjuni aktar remoti u iżolati fejn l-aċċess għar-riżorsi spiss ikun aktar limitat.
Il-Kumitat itenni li l-futur ta’ dawn l-oqsma jiddependi fuq iż-żamma u l-attrazzjoni tat-talent żagħżugħ sabiex dawk iż-żgħażagħ ikunu jistgħu jsegwu l-għanijiet tal-ħajja tagħhom hemmhekk, kif ukoll fuq l-involviment sħiħ taż-żgħażagħ meta jfittxu soluzzjonijiet għal sfidi lokali; 18. jappella li l-edukazzjoni u t-taħriġ ikunu aċċessibbli għall-etajiet u l-gruppi soċjali kollha, kemm fiżikament fuq il-post kif ukoll permezz ta’ aċċess mill-bogħod; jappella wkoll għall-kondiviżjoni tal-għarfien dwar approċċi innovattivi fir-rigward tal-proċessi tal-kisba tal-ħiliet, u l-iżvilupp ta’ ċentri komunitarji b’firxa ta’ servizzi minn libreriji sa xogħol soċjali; jaqbel ukoll dwar l-importanza li jitwessgħu l-opportunitajiet tax-xogħol u tat-taħriġ u jiġu mħeġġa miżuri għall-promozzjoni tal-bilanċ bejn ix-xogħol u l-ħajja privata; 19. iqis essenzjali li jissaħħu l-politiki pubbliċi biex tiġi promossa l-modernizzazzjoni u l-adattament għat-tibdil fil-klima tal-azjendi agrikoli, kif ukoll jinkoraġġixxu professjonisti żgħażagħ biex jingħaqdu mas-settur agrikolu sabiex tiġi indirizzata l-problema tat-tiġdid ġenerazzjonali.
Għal dan il-għan, irid jiġi maħsub mill-ġdid u appoġġjat l-aċċess għal programmi ta’ integrazzjoni soċjali u biex jintegraw fis-suq tax-xogħol, kif ukoll l-aċċess għall-edukazzjoni, it-titjib tal-ħiliet u t-taħriġ mill-ġdid ipprovduti fil-livell lokali, kif ukoll għal attivitajiet kulturali; 20. jenfasizza li rħula intelliġenti joħolqu opportunitajiet ġodda għal ekonomija rurali diversifikata u l-aċċess għas-suq tax-xogħol, u jappella għal appoġġ intensiv għaż-żoni rurali sabiex iwettqu l-programm ta’ politika 2030, speċjalment it-tisħiħ tal-ħiliet diġitali u l-edukazzjoni, infrastruttura diġitali sikuri u sostenibbli, u t-trasformazzjoni diġitali tan-negozji u d-diġitalizzazjoni tas-servizzi pubbliċi; jilqa’ l-inklużjoni taż-żoni rurali fid-Dikjarazzjoni Ewropea dwar id-Drittijiet u l-Prinċipji Diġitali għad-Deċennju Diġitali; 21. jirrikonoxxi r-rwol importanti li n-nisa jaqdu f’żoni f’riskju ta’ depopolazzjoni, u għalhekk, jippromovi u jappoġġja miżuri biex jinħolqu opportunitajiet indaqs għan-nisa f’impjiegi u servizzi innovattivi, sostenibbli u kreattivi; 22. jenfasizza l-ħtieġa li l-Istati Membri jagħtu appoġġ b’saħħtu lill-politiki li jrawmu l-parteċipazzjoni tal-bniet u tan-nisa fl-edukazzjoni STEAM (it-teknoloġija tal-informazzjoni u tal-komunikazzjoni, ix-xjenza, it-teknoloġija, l-inġinerija, l-arti u l-matematika), u jipprovdu inċentivi biex jinħolqu impjiegi f’setturi fejn jista’ jiġi applikat l-għarfien tagħhom; 23. jenfasizza li t-tisħiħ tat-tranżizzjoni diġitali tar-reġjuni maqbuda f’nassa tal-iżvilupp tat-talent huwa essenzjali kif ukoll fl-interess ta’ koeżjoni ekonomika, soċjali u territorjali b’saħħitha.
Il-KtR jipproponi l-promozzjoni tal-koeżjoni diġitali bħala objettiv tal-Unjoni Ewropea sabiex tkun stabbilita l-infrastruttura diġitali adatta biex jiġi żgurat li t-telexogħol, is-servizzi elettroniċi u l-edukazzjoni diġitali jkunu aċċessibbli għal kulħadd.
Għandha tingħata attenzjoni partikolari għall-aċċess għal għodod diġitali għal gruppi żvantaġġati u vulnerabbli; 24. jinnota li ċ-ċittadini u n-negozji fir-reġjuni tal-fruntiera tal-Ewropa jiffaċċjaw bosta ostakli legali u amministrattivi li jxekklu t-tkabbir ekonomiku u l-kooperazzjoni transfruntiera, u jenfasizza l-ħtieġa ta’ żona Schengen mingħajr fruntieri għall-Istati Membri kollha sabiex tiġi ffaċilitata l-mobilità tal-istudenti, tal-ħaddiema u tan-negozji, speċjalment fir-reġjuni tal-fruntiera; 25. jenfasizza r-rwol tal-innovazzjoni soċjali għall-iżvilupp ta’ ideat, servizzi u mudelli ġodda biex jiġu indirizzati aħjar l-isfidi tas-soċjetà, b’mod partikolari fl-oqsma tal-impjiegi, l-edukazzjoni, il-ħiliet u l-inklużjoni soċjali, u l-valur miżjud tagħha għall-iżvilupp tal-komunità u t-titjib tas-servizzi soċjali fuq il-post.
Għal dan l-għan, il-Kumitat jenfasizza l-potenzjal tal-ekonomija soċjali fl-oqsma tat-taħriġ vokazzjonali, fl-universitajiet u fil-livelli kollha tal-edukazzjoni, u fil-politiki attivi dwar l-impjiegi, kif ukoll fl-iżvilupp tal-ħiliet u l-kompetenzi; 26. iħeġġeġ li jiġi sfruttat il-finanzjament tal-FSE għall-Innovazzjoni Soċjali+ biex tissaħħaħ il-kapaċità tal-innovazzjoni u jiġu ffaċilitati t-trasferiment u t-tkabbir ta’ soluzzjonijiet innovattivi; It-titjib tal-effettività tal-edukazzjoni u rispons għall-ħtiġijiet tas-suq tax-xogħol
27. jinnota li għalkemm is-sitwazzjoni tvarja ħafna madwar l-UE, waħda mill-isfidi ewlenin fit-tfassil u l-implimentaz­ zjoni ta’ standards u prattiki ġodda għall-edukazzjoni u t-taħriġ hija l-punt sa fejn dawn jirrispondu b’suċċess għall-ħtiġijiet tas-suq tax-xogħol.
Id-diskrepanzi fil-ħiliet u n-nuqqas ta’ tlaqqigħ tal-ħiliet jaggravaw id-disparitajiet territorjali, u dan jeħtieġ li jiġi indirizzat permezz ta’ politiki mfassla tajjeb, ibbażati fuq il-post u ffinanzjati b’mod adegwat;